Vapaaehtoisessa perinnässä maksamatonta saatavaa voidaan periä kirjeellä, puhelimella, sähköpostilla ja yrityssaatavia lisäksi tratalla. Maksusopimusneuvottelut ovat myös olennainen osa vapaaehtoista perintää.
Oikeudellinen perintä
Kun saatavaa ei ole saatu perittyä vapaaehtoisella perinnällä, on mahdollisuus jatkaa perintää oikeudellisella perinnällä. Tällä tarkoitetaan haastehakemuksen laatimista käräjäoikeuteen. Haastehakemuksen perusteella käräjäoikeus antaa asiassa päätöksen eli yksipuolisen tuomion. Yksipuolinen tuomio toimitetaan edelleen perittäväksi ulosottovirastoon. Tällöin puhutaan myös tuomion täytäntöönpanosta. Oikeudellisen perinnän kuluista vastaa velallinen.
Perintäkirje
Velalliselle lähetettäviä perintäkirjeitä ovat mm. maksumuistutus, maksuvaatimus sekä yritysperinnässä käytetty tratta.
Maksumuistutus on yleisesti ensimmäinen kirjallinen velalliselle lähetettävä huomautus siitä, että kyseinen velka on edelleen maksamatta.
Maksuvaatimus lähetetään, jos velallinen ei reagoi lähetettyyn maksumuistutukseen. Maksuvaatimuksessa velalliselle ilmoitetaan velan laiminlyönnistä seuraavista jatkotoimista. Maksuvaatimus termiä käytetään ns. ammattimaisen toimijan, esimerkiksi perintätoimiston, lähettämästä perintäkirjeestä.
Tratta on yritysperinnässä käytettävä perintäkirje, jonka teho perustuu julkisuusuhkaan. Mikäli velallinen ei maksa velkaa tai sovi perintätoimiston kanssa suoritettavista lyhennyksistä ennen eräpäivää, on perintätoimistolla mahdollisuus protestoida tratta, jolloin velallisyritykselle aiheutuu maksuhäiriömerkintä.